L 63/6
EL
Επίσημη Εφημερίδα της Ευρωπαϊκής Ένωσης
28.2.2023
(24)
Όλα τα μέτρα που περιέχονται στα σχέδια ανάκαμψης και ανθεκτικότητας θα πρέπει να λαμβάνονται σύμφωνα με το εφαρμοστέο ενωσιακό και εθνικό περιβαλλοντικό κεκτημένο, ιδίως όσον αφορά την εκτίμηση περιβαλλοντικών επιπτώσεων και την προστασία της φύσης.
Για τα μέτρα που επωφελούνται από την παρέκκλιση από την αρχή της «μη πρόκλησης σημαντικής βλάβης», τα κράτη μέλη θα πρέπει να καταβάλλουν ικανοποιητικές προσπάθειες για τον περιορισμό της δυνητικής επιβάρυνσης για τους περιβαλλοντικούς στόχους κατά την έννοια του άρθρου 17 του κανονισμού (ΕΕ) 2020/852, όπου είναι εφικτό, και για τον μετριασμό της επιβάρυνσης μέσω άλλων μέτρων, συμπεριλαμβανομένων μέτρων που περιέχονται στα κεφάλαια για το REPowerEU.
(25)
Τα κεφάλαια για το REPowerEU θα πρέπει να συνάδουν με τα εθνικά σχέδια για την ενέργεια και το κλίμα των κρατών μελών και με τους κλιματικούς στόχους της Ένωσης που ορίζονται στον κανονισμό (ΕΕ) 2021/1119.
(26)
Λαμβάνοντας υπόψη την Ευρωπαϊκή Πράσινη Συμφωνία ως στρατηγική βιώσιμης ανάπτυξης της Ευρώπης και τη σημασία που έχει η αντιμετώπιση της κλιματικής αλλαγής σύμφωνα με τις δεσμεύσεις της Ένωσης για την εφαρμογή της συμφωνίας του Παρισιού και των Στόχων Βιώσιμης Ανάπτυξης του Οργανισμού Ηνωμένων Εθνών, ο μηχανισμός πρέπει να συμβάλει στην ενσωμάτωση κλιματικών δράσεων και περιβαλλοντικής βιωσιμότητας και στην επίτευξη του συνολικού στόχου της διάθεσης του 30 % των δαπανών του προϋπολογισμού της Ένωσης για την υποστήριξη κλιματικών στόχων.
Ως εκ τούτου, τα μέτρα που λαμβάνουν στήριξη από τον μηχανισμό και περιλαμβάνονται στα σχέδια ανάκαμψης και ανθεκτικότητας των κρατών μελών θα πρέπει να συμβάλλουν στην πράσινη μετάβαση, συμπεριλαμβανομένης της βιοποικιλότητας, ή στην αντιμετώπιση των προκλήσεων που απορρέουν από αυτήν, και θα πρέπει να αντιστοιχούν σε ποσό που αναλογεί τουλάχιστον στο 37 % των συνολικών πιστώσεων του σχεδίου ανάκαμψης και ανθεκτικότητας και τουλάχιστον στο 37 % του συνολικού εκτιμώμενου κόστους των μέτρων του κεφαλαίου για το REPowerEU, με βάση τη μεθοδολογία για την παρακολούθηση των κλιματικών στόχων που ορίζεται στο παράρτημα VI του κανονισμού (ΕΕ) 2021/241.
Η εν λόγω μεθοδολογία θα πρέπει να χρησιμοποιείται αναλόγως για μέτρα που δεν μπορούν να αντιστοιχιστούν άμεσα με έναν από τους τομείς παρέμβασης που παρατίθενται στο εν λόγω παράρτημα.
Εάν το ενδιαφερόμενο κράτος μέλος και η Επιτροπή συμφωνήσουν, θα πρέπει να είναι δυνατόν να αυξηθούν οι συντελεστές για την υποστήριξη των κλιματικών στόχων κατά 40 % ή 100 % για επιμέρους επενδύσεις, όπως εξηγείται στο σχέδιο ανάκαμψης και ανθεκτικότητας, προκειμένου να ληφθούν υπόψη συνοδευτικά μεταρρυθμιστικά μέτρα που αυξάνουν αξιόπιστα τον αντίκτυπό τους στους κλιματικούς στόχους.
Για τον σκοπό αυτό, θα πρέπει να είναι δυνατόν να αυξηθούν οι συντελεστές για την υποστήριξη των κλιματικών στόχων σε συνολικό ποσό που αντιστοιχεί στο 3 % των πιστώσεων του σχεδίου ανάκαμψης και ανθεκτικότητας για επιμέρους επενδύσεις.
Ο μηχανισμός θα πρέπει να υποστηρίζει δραστηριότητες που σέβονται πλήρως τα κλιματικά και περιβαλλοντικά πρότυπα και προτεραιότητες της Ένωσης και την αρχή της «μη πρόκλησης σημαντικής βλάβης».
(27)
Τα κράτη μέλη θα πρέπει, κατά περίπτωση, να περιλαμβάνουν στα κεφάλαια για το REPowerEU μέτρα με διασυνοριακή ή διακρατική διάσταση ή επίδραση, όπως προσδιορίζεται στην πλέον πρόσφατη εκτίμηση αναγκών της Επιτροπής, συμβάλλοντας, μεταξύ άλλων, στη δημιουργία ευρωπαϊκής προστιθέμενης αξίας.
Θα πρέπει επίσης να ληφθεί υπόψη ότι μέτρα που εφαρμόζονται σε ένα κράτος μέλος θα μπορούσαν να έχουν δευτερογενείς επιπτώσεις σε άλλα κράτη μέλη.
Η Επιτροπή θα πρέπει να διευκολύνει τη συνεργασία μεταξύ των κρατών μελών το συντομότερο δυνατόν με σκοπό την ανάπτυξη μέτρων με διασυνοριακή ή διακρατική διάσταση ή επίδραση που θα συμπεριληφθούν στα κεφάλαια για το REPowerEU.
Τα κράτη μέλη θα πρέπει να καταβάλλουν προσπάθειες ώστε να διασφαλίσουν ότι τα εν λόγω μέτρα αντιστοιχούν σε ποσό που αναλογεί τουλάχιστον στο 30 % του εκτιμώμενου κόστους των μέτρων του κεφαλαίου για το REPowerEU.
Εκτός από τα μέτρα που έχουν διασυνοριακή ή διακρατική διάσταση ή επίδραση, μέτρα σε εθνικό επίπεδο που συμβάλλουν στη διασφάλιση του ενεργειακού εφοδιασμού της Ένωσης στο σύνολό της, σύμφωνα με τους στόχους του REPowerEU, ιδίως όσον αφορά την αντιμετώπιση των υφιστάμενων σημείων συμφόρησης σε σχέση με τη μεταφορά, τη διανομή και την αποθήκευση ενέργειας, όπως προσδιορίζονται στην πλέον πρόσφατη εκτίμηση αναγκών της Επιτροπής, αυξάνοντας έτσι τις δυνατότητες για διασυνοριακές ροές μεταξύ των κρατών μελών, θα πρέπει να θεωρείται ότι έχουν διασυνοριακή ή διακρατική διάσταση ή επίδραση.
Τα μέτρα για τη μείωση της εξάρτησης από τα ορυκτά καύσιμα και τη μείωση της ενεργειακής ζήτησης θα πρέπει επίσης να θεωρείται ότι έχουν θετικό διασυνοριακό αντίκτυπο, καθώς απελευθερώνουν περαιτέρω δυναμικότητα ή δυνατότητες εφοδιασμού για άλλα κράτη μέλη.
(28)
Θα πρέπει να προστεθεί ένα κατάλληλο κριτήριο αξιολόγησης, το οποίο θα χρησιμεύσει ως βάση για την αξιολόγηση από την Επιτροπή της διασυνοριακής ή διακρατικής διάστασης ή επίδρασης των μεταρρυθμίσεων και των επενδύσεων των κεφαλαίων για το REPowerEU.